als_Latn dik_Latn sag_Latn
(konica.al) – Disa miq dhe unë organizohemi për ecje nëpër rrethinat e Tiranës. Sot kemi vendosur të shkojmë në Brar. Është hera e parë për këtë vit. Rruga për në Brar zgjat rreth 20 minuta, është tejet e keqe, por dalëngadalë ia del ta shijosh.
Parkojmë tek ‘Rruga e Arbrit’ dhe ngjitemi rrugës së asfaltuar të fshatit Brar. Sot është një ditë me diell dhe e ngrohtë. Ngjitja më ngroh më shumë dhe shpejt heq xhaketën. Ndiej diellin që më bie mbi shpinë e me ngroh dhe mendoj: erdhi pranvera. Aromat e fshatit më godasin hundën lezetshëm, më pëlqen! Edhe pak dhe do pimë kafen e mëngjesit, me pamjen e luginës së lumit të Tiranës. Tashmë atë e kemi lënë mbrapa. Një re e verdhë smogu i rri gjithmonë sipër. Fatkeqësisht, ky është ajri që thithim…
Arrijmë tek lokali i vetëm i fshatit. Pronari dhe i biri na njohin tashmë. Kafe & raki për ne njerëzit e malit për një ditë! Pas pak minutash nisemi për ‘Shkallët Romane’, siç i quajnë vendasit. Shtegu është i shënuar mirë dhe ngjitja e këndshme. Dëgjohet një sëpatë, dikush pret dru. Më tej, një bari delesh na fishkëllen. Tashmë disa na njohin e disa jo, si fëmijët e fshatit që na përshëndesin me “Hello, Goodmorning” dhe ne “Mirëmengjes! Flet shqip?”, e kështu me shaka e me të qeshura pothuajse arrijmë te shkallët. Këtu është ende hije dhe temperatura ndryshon shumë. Veshim xhaketat e ndalojmë për një pushim tjetër. Shkallët ndodhen në një masiv shkëmbi në të cilin dredhon një shteg i qartë kalimi me disa pjesë të shkallëzuara. ‘Shkallët romane’, nuk e di pse i quajnë kështu… Gjithsesi, është vendi ideal për të shijuar pamjen në veri-perëndim. Bukur, shumë bukur!
Vendosim të ecim në drejtim të “Hanit t’braktisur” dhe nisemi. Edhe një 40 minutësh ecje dhe arrijmë. Ah, çfarë dite! Disa poza joga na ndihmojnë të shkrythim këmbët, një panine e pak ujë dhe, ja, edhe dreka u krye! Ndihem me fat! Nuk harroj asnjëherë të falenderoj universin që më jepet kjo mundësi, të kaloj këtë kohë të çmuar në natyrë, të karikoj bateritë si dhe të gjej këtë lloj qetësie vetëm pak minuta nga Tirana.
Informacione të nevojshme: Merrni Rrugën Myslym Keta për Shisht-Tufinë. Vazhdoni më tej tek Rruga e Arbrit e cila është me punime e në gjendje të keqe. Vijoni derisa të hasni luginën e lumit të Tiranës, kalojeni dhe me pas parkoni poshtë ose ngjituni sipër për fshatin Brar. Këtu shtegu i parë që hasni do t’ju çojë tek Shkallët Romane. Ecja është rreth 45 minuta deri tek shkalla, por mund të vazhdohet më tej sipas kohës që keni në dispozicion apo fuqisë. Para nisjes ia vlen një kafe & raki tek kafja lokale me pronar një gjahtar të zonës.
als_Latn als_Latn als_Latn als_Latn als_Latn